燈下學書偶成
作者：孫應時
朝代：宋

paragraphs: 學書乃一樂，人或罕知趣。
而我欲成癖，矻矻了朝暮。
天資苦凡弱，師法非早悟。
目力又已衰，怳若在煙霧。
雖然日數紙，就視輒自惡。
旁人謬慫惥，定未識佳處。
右軍固神品，大令亦體具。
嫡傳張與顔，尚未肯懷素。
頗怪近世評，似爲米老誤。
雄奇在風骨，隠括須法度。
安得再少年，令我進一步。
人高書乃高，此語俗子怒。